b'\n_START_ARTICLE_\nToma\xc5\xbe \xc5\xa0egula\n_START_SECTION_\n\xc5\xbdivljenjepis\n_START_PARAGRAPH_\nRodil se je 29. marca 1941 v Ljubljani. Leta 1959 je maturiral na III. gimnaziji Ljubljana-Be\xc5\xbeigrad. Na Srednji glasbeni \xc5\xa1oli v Ljubljani je leta 1963 opravil zaklju\xc4\x8dni izpit iz glavnega predmeta klavirja (profesorica Darinka Berneti\xc4\x8d) in absolviral teoretsko-pedago\xc5\xa1ki oddelek (glavna predmeta kontrapunkt in harmonija, profesor Zvonimir Cigli\xc4\x8d). Leta 1967 je opravil zaklju\xc4\x8dni izpit iz glavnega predmeta kontrabasa (profesor Luciano Bol\xc3\xa8) in leta 1968 \xc5\xa1e zaklju\xc4\x8dni izpit iz glavnega predmeta kitare (profesor Stanko Prek). Leta 1965 je diplomiral na drugi stopnji oddelka za glasbeno zgodovino na Akademiji za glasbo v Ljubljani. V letih 1969\xe2\x80\x931972 se je strokovno izpopolnjeval na Hochschule f\xc3\xbcr Musik und darstellende Kunst v Gradcu na oddelku za kitaro v razredu profesorice Marge B\xc3\xa4uml Klasinc. Leta 1972 je opravil strokovni izpit pred izpitno komisijo za profesorje v Ljubljani._NEWLINE_S pedago\xc5\xa1kim delom je pri\xc4\x8del leta 1963 na Glasbeni \xc5\xa1oli Dom\xc5\xbeale, kjer je pou\xc4\x8deval klavir in kitaro. V letih 1966\xe2\x80\x931968 je pou\xc4\x8deval glasbo na Pedago\xc5\xa1ki gimnaziji v Ljubljani, od leta 1968 do leta 2003 je bil redno zaposlen na Srednji glasbeni in baletni \xc5\xa1oli v Ljubljani kot profesor kitare in kitarske komorne igre, kjer je bil vrsto let tudi vodja oddelka za kitaro. V letih 1968\xe2\x80\x931972 je kot \xc4\x8dlan ansambla za staro glasbo Schola Labacensis nastopal na \xc5\xa1tevilnih koncertih.\n_START_SECTION_\nGlasbeno delovanje\n_START_PARAGRAPH_\nV letih 1975\xe2\x80\x932004 je v njegovem razredu uspe\xc5\xa1no zaklju\xc4\x8dilo \xc5\xa1tudij kitare na Srednji glasbeni \xc5\xa1oli 54 dijakov, od teh 20 s celove\xc4\x8dernimi koncertnimi nastopi. Med njegovimi diplomanti, ki so nadaljevali \xc5\xa1tudij kitare na visoko\xc5\xa1olskih zavodih doma ali v tujini ter sedaj uspe\xc5\xa1no delujejo kot koncertanti in pedagogi, so najvidnej\xc5\xa1i Andrej Grafenauer, Igor Saje, Klara Tomljanovi\xc4\x87, Ale\xc5\xa1 Strajnar, Katja Porovne in Eva Hren. Nekateri izmed njegovih dijakov, ki so bili odli\xc4\x8dni klasi\xc4\x8dni kitaristi, pa so se uveljavili kot izvajalci in ustvarjalci na razli\xc4\x8dnih podro\xc4\x8djih zabavne glasbe (na primer Jan Plestenjak)._NEWLINE_Ob rednem pedago\xc5\xa1kem delu je vodil delovne skupine za pripravo u\xc4\x8dnih na\xc4\x8drtov za kitaro na glasbenih \xc5\xa1olah in srednjih glasbenih \xc5\xa1olah, sodeloval v \xc5\xbeirijah na republi\xc5\xa1kih, zveznih in dr\xc5\xbeavnih tekmovanjih, samostojno vodil devet seminarjev za u\xc4\x8ditelje kitare in bil vrsto let izpra\xc5\xa1evalec v komisiji za strokovne izpite. Je avtor vrste kritik, recenzij, \xc4\x8dlankov, komentarjev, \xc5\xa1tudij, razprav in radijskih oddaj o lutnjarski in kitarski glasbi. Najpomembnej\xc5\xa1i rezultat njegovega ustvarjanja predstavlja zbirka u\xc4\x8dbenikov za kitaro z naslovom Mladi kitarist, ki je prvotno \xc5\xa1tela \xc5\xa1est zvezkov, v letih 1995\xe2\x80\x932000 pa je iz\xc5\xa1lo osem zvezkov povsem prenovljene izdaje kompleta pod enakim naslovom.'